नई दिल्ली | पेट्रोल और डीजल के दाम में लगातार 14वें दिन रविवार को बढ़ोतरी दर्ज की गई। देश की राजधानी दिल्ली में पेट्रोल की कीमत 78 रुपये प्रति लीटर से ज्यादा हो गई है। तेल विपणन कंपनी इंडियन ऑयल कॉरपोरेशन द्वारा तेल के दाम में रविवार को किए गए संशोधन के मुताबिक, दिल्ली में पेट्रोल का भाव शनिवार के 77.97 रुपये प्रति लीटर से 15 पैसे बढ़कर 78.12 रुपये प्रति लीटर हो गया। मुंबई में रविवार को पेट्रोल 85.93 रुपये प्रति लीटर और चेन्नई में 81.11 रुपये प्रति लीटर हो गया। कोलकाता में पेट्रोल एक दिन पहले के 80.61 रुपये प्रति लीटर से बढ़कर 80.76 रुपये प्रति लीटर हो गया। दिल्ली, कोलकाता, मुंबई और चेन्नई में रविवार को डीजल क्रमश: 69.06 रुपये प्रति लीटर, 71.61 रुपये प्रति लीटर, 73.53 रुपये प्रति लीटर और 72.91 रुपये प्रति लीटर था। पेट्रोल और डीजल के दाम में हो रही लगातार बढ़ोतरी अंतरार्ष्ट्रीय बाजार में कच्चे तेल के दाम में आई हालिया तेजी के कारण हुई है।